Vukelulu, Maji 20
Kua ni rarawa qai goleva na caka ca.—Same 37:8.
O ira na dauyalototolo, era dau cudru nira vosavakacaca. E macala ga ni itovo makawa va qori ena sega ni vakamarautaka na vuvale. E tiko na vuna vinaka me veivakaroti kina na iVolatabu me baleta na cudrucudru, vosavakacaca kei na karakara. (Efeso 4:31) E ka ni rarawa ni dau tini ena ivalavala voravora na itovo e cavuti toka mai cake. E raici e vuravura na cudru me ivakarau tu ga ni bula, ia e beci kina na Dauveibuli. E vinakati vei ira e levu mera luvata na itovo ca qo, me rawa nira tokara na itovo vou. (Kolo. 3:8-10) E itovo makawa tale ga na lasu. Kena ivakaraitaki, e takalevu na nodra dau lasutaka e levu na ilavo me suka vei ira ni oti nodra saumi vakacavacava se lasu mera kua kina ni saumitaro ena cala era cakava. Ia e duidui o Jiova ni “Kalou daudina.” (Same 31:5) E namaka vei ira na nona dauveiqaravi mera ‘tukuna ga na ka dina vua na kainodra’ qai “kua ni veilasutaki.” (Efeso 4:25; Kolo. 3:9) Koya gona, meda tukuna na ka dina ke mani vakamadua se sega ni taleitaki.—Vkai. 6:16-19. w17.08 18 ¶3, 5; 20 ¶12-13, 15
Lotulevu, Maji 21
E cici vakatotolo nona vosa.—Same 147:15.
Nikua e dusimaki keda o Jiova ena nona Vosa na iVolatabu. E “cici vakatotolo na nona vosa” ni vakarautaka na veidusimaki vakayalo ena kena gauna donu. Vakasamataka mada na yaga ni nomu wili iVolatabu, nomu dikeva na ivola e vakarautaka “na dauveiqaravi yalodina e vuku,” na saravi ni JW Broadcasting, nomu rai ena jw.org, veivosaki kei ira na qase, vaka kina na nomu veimaliwai kei ira na mataveitacini. (Maciu 24:45) Vakacava o bau vakila na totolo ni nona veidusimaki o Jiova? E kila na daunisame nira vakadonui na tamata ni Kalou ena gauna makawa. O ira ga qo na matanitu e soli vei ira na “vosa” ni Kalou vaka kina “nona lawa kei na lewa.” (Same 147:19, 20) Eda kalougata nikua nida vakatokayacataki vua na Kalou. Na nona kilai o Jiova kei na yaga ni nona Vosa ina noda bula, eda veiwekani vinaka kina kei koya. Me vakataki koya e vola na Same 147, e tiko tale ga na vuna vinaka mo kaya kina me “Vakacaucautaki o Ja!” qai uqeti ira tale ga kina eso tale. w17.07 20 ¶15-16; 21 ¶18
Vakaraubuka, Maji 22
E sega ni dua na sotia ena vakaitavitaki koya ena bula ni veika vakabisinisi, me vakadonui koya kina o koya e vakacurumi koya me sotia.—2 Tim. 2:4.
O ira na imuri i Jisu nikua era okati kina e sivia na dua na milioni era veiqaravi tiko vakatabakidua, era muria na ivakasala qori i Paula, ke vakatara na kedra ituvaki. Nira vorata tiko na idre ni kacivaki ivoli kei na veitemaki ni vuravura, era dau nanuma tiko na ivakavuvuli qo: “Na daukerekere e bobula vei koya e solia vua na ka.” (Vkai. 22:7) E vinakata tiko ga o Setani nikua meda vakayagataka na noda gauna kece kei na noda kaukaua meda bobula ina veika vakabisinisi ni vuravura qo. So na vakatulewa eda rawa ni vesuki tu kina vakailavo me vica vata na yabaki. Rawa ni vakavuna na lomabibitaki ni ilavo na saumi dinau ni vale, ka ni vuli, motoka kei na vakamau isaulevu. Eda vakaraitaka na qaseqase se yalomatua nida bula rawarawa ga, lailai noda dinau, sega ni sauma e levu na ka, da qai bobula ga vua na Kalou, sega ni veika vakabisinisi nikua.—1 Tim. 6:10. w17.07 10 ¶13
kmb_Latn fij_Latn fij_Latn kmb_Latn fij_Latn fij_Latn kmb_Latn fij_Latn fij_Latn